Jhb wil onwettige mynbedrywighede hokslaan | Maroela Media
Die Stad Johannesburg het Vrydag gesê hy gaan onwettige mynbedrywighede en die gevolglike watermisbruik en elektrisiteitsdiefstal in die westelike dele van die stad hokslaan.
Beamptes van organisasies soos Johannesburg Water, Johannesburg-metropolisie, City Power en die Johannesburgse padagentskap (JRA) het vandeesweek op Matholesville in Roodepoort toegeslaan, 'n berugte onwettige mynbougebied aan die Wes-Rand.
Die beamptes is ondersteun deur lede van die Suid-Afrikaanse Polisiediens en Gauteng Verkeer om die onwettige bedrywighede te bekamp.
Alhoewel geen onwettige myners tydens die klopjag teenwoordig was nie, het beamptes van die Immigrasie-eenheid van die departement van binnelandse sake altesaam tien persone in hegtenis geneem wat die land onwettig betree het en hulle sal onmiddellik gedeporteer word.
Cassius MacKay, bestuurder van die JRA se infrastruktuurbeskermingseenheid, het gesê onwettige mynaktiwiteit mors groot hoeveelhede water, aangesien water 24 uur lank sonder ophou bly loop om die onwettig gemynde goud te prosesseer. MacKay het gesê die besoek aan die perseel is 'n voorloper tot 'n wetstoepassersoperasie wat sal plaasvind op 'n datum wat nog bevestig moet word. "Ons besoek aan Matholesville in Desember het die omvang van die probleem aan die lig gebring, daarom die besoek om die kwessies van watermisbruik en elektrisiteitsdiefstal aan te roer."
Hy het gesê die span is tevrede met die werk wat hulle Vrydag gedoen het. "Die lede van die gemeenskap is ook beïndruk. Dit is nie 'n eenmalige operasie nie. Dit sal 'n deurlopende proses wees. Ons sal gereeld terugkom totdat ons die verlangde resultate sien."
Dit is die tweede keer dat die stad dié perseel besoek. Die eerste keer was in Desember toe beamptes bewus gemaak is van die impak van die watermisbruik en elektrisiteitsverbruik op die stad se verskaffingsnetwerk.
Daar is na raming 2 000 onwettige myners, ook bekend as zama zamas in Matholesville. Talle kom van lande soos Lesotho, Zimbabwe en Mosambiek.
Die beamptes het 'n hele aantal "James Tables" vandeesweek gebreek, wat deur die myners gebruik word om die goud te prosesseer. Joburg Water het ook die waterverskaffing na 'n aantal nabygeleë huise afgesny omdat hulle glo water verskaf aan die onwettige myners.
Skande dat Hlaudi beskerming kry en SAUK-8 nie
Hulle kan nie eers die mees basiese regkry dat mense nie so rommel strooi en illegal dump nie ….asb ek wil dit nog sien ek glo dis n grappie !
Janee hulle is hier om te plunder want julias gee hulle die reg want dis hulle goud.
Rome is nie in een dag gebou nie Johanna. Gee die mense 'n kans. Onthou die verval kom al jare.
Dit help nie hulle deporteer hulle nie, want more is hulle weer terug in SA.
Die klomp zama zamas is almal deel van n sindikaat stelsel en hulle baas is baie hoog op in die politiek.